Diari Oficial de la Generalitat Valenciana


Sumari del DOGV 3864, del 25-10-2000 (2000/7993)

Informació pública de les bases de la convocatòria de proves selectives per a proveir tres places d'administratiu d'administració general, vacants en la plantilla de l'Ajuntament de Torrevieja.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3864

Data del DOGV
:   25-10-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/7993


Data del document
:   10-07-2000

Organisme emissor
:   Ajuntament de Torrevieja

Tipus de document
:   Convocatòria

Descriptors 

:   * Torrevieja
    * professió administrativa
    * concurs administratiu
    * administració local

Informació pública de les bases de la convocatòria de proves selectives per a proveir tres places d'administratiu d'administració general, vacants en la plantilla de l'Ajuntament de Torrevieja. [2000/A7993]
  
Pedro Hernández Mateo, alcalde president de l'Ajuntament de Torrevieja (Alacant), fa saber:
  
Que mitjançant el Decret d'aquesta Alcaldia, de data 25 de maig de 2000, s'aprovaren les bases i la convocatòria de proves selectives per a proveir tres places d'administratiu d'administració general, vacants en la plantilla de personal d'aquest Ajuntament i incloses en l'oferta pública d'ocupació de l'any 1999; les bases íntegres es transcriuen a continuació:
  
Bases i convocatòria de proves selectives per a proveir tres places d'administratius d'administració general, vacants en la plantilla de personal funcionari d'aquest Ajuntament i incloses en l'oferta pública d'ocupació de 1999.
  
Primera. Objecte de la convocatòria
  
1.1 L'objecte d'aquesta convocatòria és la provisió de tres places d'administratius d'administració general, vacants en la plantilla de personal funcionari d'aquest Ajuntament i incloses en l'oferta pública d'ocupació de 1999.
  
1.2 Aquestes places estan classificades en l'escala d'administració general, subescala administrativa (grup C, d'acord amb la titulació exigida per a l'ingrés). Estan dotades amb les retribucions bàsiques i les complementàries que corresponguen de conformitat amb la legislació vigent i els acords municipals.
  
1.3 Una de les places es destinarà per a ser coberta per les persones que, estant afectades per alguna discapacitat de grau igual o superior al 33%, no presenten incompatibilitat funcional amb les comeses pròpies de la plaça.
  
1.4 Les dues places restants es reserven al torn de promoció interna entre funcionaris de carrera de l'Ajuntament de Torrevieja, pertanyents al grup D de titulació, a l'empara del que estableix l'article 22.1 de la Llei 30/1984, de 2 d'agost, en la nova redacció donada per la Llei 23/1988, de 28 de juliol, i atenent el que disposa el Reial Decret 364/1995, el sistema de selecció revestirà la modalitat de concurs oposició, valorant-se l'antiguitat del funcionari en el cos a què pertanya i cursos de formació.
  
Segona. Condicions dels aspirants
  
2.1 Per a prendre part en aquesta convocatòria, els aspirants hauran de complir les següents condicions:
  
a) Ser espanyol; o nacional d'un dels restants estats membres de la Unió Europea; o d'aquells estats als quals siga aplicable la lliure circulació de treballadors segons els tractats internacionals signats per la Unió Europea i ratificats per Espanya; o ser cònjuge d'alguns dels casos anteriors, sempre que no estiguen separats de dret, així com els seus descendents i els del seu cònjuge, sempre que no estiguen separats de dret, menors de 21 anys o majors d'aquesta edat que visquen a costa seua.
  
b) Haver fet 18 anys i no excedir d'aquella edat en què falten 10 anys per a la jubilació forçosa per edat.
  
c) Estar en possessió del títol de batxiller, Formació Professional de segon grau o equivalent.
  
d) No patir cap malaltia ni defecte físic que impedisquen l'exercici de les corresponents funcions.
  
e) No haver sigut separat mitjançant expedient disciplinari del servei a l'estat o a l'administració autònoma o local, ni trobar-se inhabilitat per a l'exercici de les funcions públiques, ni estar sotmés a cap causa d'incapacitat específica disposada en la legislació vigent..
  
2.2 Els aspirants a les places reservades per a discapacitats, a més dels requisits exigits en l'apartat 2.1 anterior, han d'estar afectats per una discapacitat de grau igual o superior al 33%, que siga compatible amb les funcions pròpies de les places.
  
2.3 Les places del torn de promoció interna estan reservades a funcionaris de carrera de l'Ajuntament de Torrevieja del grup D de titulació, tant si pertanyen a l'escala d'administració general com a la d'administració especial, que tinguen al seu torn la titulació exigida per a l'ingrés en la subescala auxiliar, amb un mínim de dos anys d'antiguitat en l'escala a què pertanyen.
  
2.4 Els aspirants han de complir totes les condicions indicades el dia en què acabe el termini de presentació d'instàncies, llevat de las indicada en l'apartat e), que haurà de referir-se a la data d'acabament de les proves selectives.
  
Tercera. Instàncies
  
3.1 Les instàncies per a sol·licitar prendre part en les proves selectives convocades s'hauran de dirigir a l'alcalde president de l'Ajuntament, junt amb el justificant d'haver ingressat a la dipositaria municipal la quantitat de 1.500 pessetes en concepte de drets d'examen.
  
3.2 S'hauran de presentar en el termini de 20 dies naturals, comptats a partir de l'endemà de la publicació de l'anunci d'aquesta convocatòria en el Boletín Oficial del Estado, en el Registre General d'aquest Ajuntament, o en la forma que determina l'article 38 de la Llei 30/1992, de Règim Jurídic de les Administracions Públiques i del Procediment Comú.
  
3.3 Els sol·licitants han de manifestar en les instàncies que compleixen totes les condicions exigides en la base segona, referides a la data en què acabe el termini de presentació d'aquestes, i que es comprometen a prestar el jurament o promesa que disposa el Reial Decret 707/1979.
  
3.4 Els aspirants a la plaça reservada per a discapacitats han de fer-ho constar així en la sol·licitud, amb la indicació de quina classe de discapacitat els afecta.
  
3.5 Els aspirants amb discapacitats podran sol·licitar en la instància per a participar en les proves que el tribunal els facilite les adaptacions possibles de temps i mitjans per a la realització de les proves.
  
3.6 A aquest efecte, han d'indicar així mateix el tipus d'adaptacions que calen que, de cap manera, menyscabaran els nivells de coneixement exigibles per a superar les proves.
  
3.7 Els qui sol·liciten prendre part pel torn de promoció interna han d'adjuntar necessàriament la documentació acreditativa del temps de serveis prestats a l'Ajuntament de Torrevieja, titulació que tinguen i la justificativa de qualssevol altres mèrits que estimen procedent al·legar.
  
3.8. Els aspirants sols podran participar en un dels tres torns; serà incompatible la participació en l'altre.
  
Quarta. Admissió d'aspirants
  
4.1 Acabat el termini de presentació d'instàncies, la presidència de la corporació aprovarà la llista provisional d'aspirants admesos i exclosos, que es farà pública en el Butlletí Oficial de la Província i serà exposada al tauler d'edictes de la corporació; es concedirà un termini de 15 dies per a reclamacions; aquestes reclamacions, si n'hi ha, seran acceptades o rebutjades en la resolució per la qual s'aprove la llista definitiva, que es farà pública així mateix, en la forma indicada.
  
4.2 Tot açò s'entén sense perjudici del que disposa l'article 71 de la Llei 30/1992, pel que fa a l'esmena de defectes.
  
Cinquena. Tribunal qualificador
  
5.1 El tribunal qualificador estarà constituït de la següent forma:
  
President: l'alcalde president, o membre de la corporació en qui delegue.
  
Vocals:
  
- Un representant del Consell de la Comunitat Autònoma Valenciana.
  
- Un representant del professorat oficial.
  
- Un funcionari de carrera designat per la corporació.
  
- El cap del respectiu servei; o tècnic designat per la corporació.
  
- Un representant designat per la Junta de Personal d'aquest Ajuntament.
  
Secretari: el de la corporació o funcionari en qui delegue, amb veu i vot.
  
5.2 La designació dels membres del tribunal, titulars i suplents, es farà pública en el Butlletí Oficial de la Província i al tauler d'edictes de la corporació.
  
5.3 El tribunal no podrà constituir-se ni actuar sense l'assistència de més de la meitat dels membres, titulars o suplents.
  
5.4 Els membres del tribunal hauran d'abstenir-se de formar-ne part quan concórreguen les circumstàncies establides en l'article 28 de la Llei de Règim Jurídic de les Administracions Públiques i del Procediment Administratiu Comú o en l'article 13.2 del Reial Decret 364/1995, de 10 de març.
  
5.5 Els aspirants podran recusar els membres del tribunal en els termes establits en l'article 29 d'aquest text legal.
  
5.6 El tribunal no podrà aprovar ni declarar que ha superat les proves selectives un nombre d'opositors superior al de places convocades.
  
5.7 El tribunal podrà disposar la incorporació als seus treballs d'assessors especialistes per a la realització de les proves en els termes establits en el Reial Decret 364/1995, de 10 de març.
  
5.8 El tribunal es classifica en la categoria quarta als efectes establits en la Resolució de 22 de març de 1993, i percepció de les assistències que corresponguen als seus membres.
  
5.9 Les tres cinquenes parts dels membres del tribunal han de tenir coneixement escrit i oral del valencià, segons el que disposa l'article únic de l'Ordre de 17 de juliol de 1989, de la Conselleria d'Administració Pública de la Generalitat Valenciana.
  
5.10 El tribunal podrà disposar la incorporació a aquesta convocatòria d'assessors especialistes que asseguren la possibilitat de realitzar totes les proves en valencià, segons el que disposa l'article únic de l' Ordre de 17 de juliol de 1989, de la Conselleria d'Administració Pública de la Generalitat Valenciana.
  
5.11 La totalitat dels membres del tribunal haurà de posseir un nivell de titulació igual o superior a l'exigit per a l'ingrés en el cos o en l'escala de què es tracte, segon el que disposa el Reial Decret 364/1995, de 10 de març.
  
Sisena. Desenvolupament i publicitat de les bases
  
6.1 Les bases, una vegada aprovades per un decret de l'Alcaldia, es publicaran íntegrament en el Butlletí Oficial de la Província i en el Diari Oficial de la Generalitat Valenciana; l'anunci en extracte de la convocatòria es publicarà també en el Boletín Oficial del Estado.
  
6.2 Tots els anuncis de tràmits posteriors es publicaran en el Butlletí Oficial de la Província, com es concreta en els diferents epígrafs d'aquestes bases i excepte el que disposa l'apartat 6.5 següent.
  
L'anunci de la convocatòria, les bases i tota la resta d'anuncis relatius al desenvolupament d'aquestes proves es publicaran també al tauler d'anuncis de l'Ajuntament, com a informació complementària del que s'ha dit adés, encara que els terminis es computaran a partir de la respectiva inserció en els butlletins oficials.
  
6.3 Els exercicis de les proves no podran començar fins transcorreguts dos mesos des de la data de publicació de l'anunci de la convocatòria en el Boletín Oficial del Estado.
  
6.4 Tenint en compte el punt anterior, el començament del primer exercici s'anunciarà sols en el Butlletí Oficial de la Província almenys amb 15 dies d'antelació; en l'anunci s'indicaran el dia, l'hora i el lloc en què haurà de realitzar-se.
  
6.5 El començament de la resta dels exercicis s'anuncia sols al tauler d'edictes de l'Ajuntament i al local on s'haja realitzat la prova precedent; haurà de transcórrer entre la realització d'un exercici i d'un altre un termini mínim de 72 hores i fer-se públic l'anunci de començament dels exercicis amb una antelació mínima de 24 hores.
  
6.6 Els opositors seran convocats per a cada exercici en crida única, excepte els casos de força major, degudament justificats i considerats lliurement pel tribunal.
  
6.7 L'ordre d'actuació dels opositors, en aquells exercicis que no permeten l'actuació simultània de tots aquests, s'iniciarà alfabèticament pel primer de la lletra que resulte determinada en el sorteig realitzat a aquestes efectes.
  
Setena. Sistema de selecció
  
7.1 Torn per a persones amb discapacitats.
  
Els exercicis de l'oposició seran tres, de caràcter obligatori i eliminatori.
  
Primer exercici: de caràcter obligatori i eliminatori, consistirà a desenvolupar per escrit, durant un període màxim de dues hores, un tema de caràcter general determinat pel tribunal immediatament abans de realitzar l'exercici i relacionat amb les matèries incloses en el programa de l'annex I de la convocatòria, encara que no s'ajuste a l'epígraf concret d'aquest; els aspirants tindran àmplia llibertat quant a la forma d'exposició.
  
Es valoraran especialment en aquest exercici la facultat de redacció i el nivell de formació general.
  
Segon exercici: de caràcter obligatori i eliminatori, consistent a exposar oralment, en un període màxim de 50 minuts, cinc temes extrets a sort entre els inclosos en el programa de l'annex I de la convocatòria (que és l'aprovat per la Resolució de la Direcció General d'Administració Local, amb data 16 de gener de 1981, Butlletí Oficial de l'Estat número 37, de 12 de febrer): un de principis de dret polític i constitucional; un de dret administratiu; un de principis de dret financer i dos d'administració local.
  
La realització de les proves d'aquest exercici serà pública.
  
Si el tribunal aprecia deficiència notòria en l'actuació de l'aspirant, podrà convidar aquest a desistir de continuar l'exercici, així com també a formular preguntes sobre els temes exposats.
  
Tercer exercici: de caràcter igualment obligatori i eliminatori, consistent a desenvolupar per escrit, durant un període màxim de tres hores, la redacció d'un informe, amb proposta de resolució, sobre dos supòsits pràctics que plantejarà el tribunal immediatament abans de l'inici de l'exercici, relatius a tasques administratives, la realització de les quals correspon als funcionaris d'aquest grup.
  
Durant el desenvolupament d'aquesta prova, les persones aspirants podran, en qualsevol moment, fer ús dels textos legals, col·leccions de jurisprudència i llibres de consulta amb què acudisquen proveïts.
  
En aquest exercici es valorarà la sistemàtica en el plantejament i formulació de conclusions i el coneixement i adequada explicació de la normativa vigent.
  
7.2 Qualificació torn discapacitats.
  
7.2.1 Els membres del tribunal qualificaran els exercicis d'aquesta oposició, amb una puntuació de 0 a 10 punts; en seran eliminats els aspirants que no arriben a un mínim de 5 punts en cada un d'ells.
  
7.2.2 Les qualificacions s'adoptaran sumant les atorgades pels distints membres del tribunal i dividint el total pel nombre d'assistents d'aquell.
  
7.2.3 No es podran proposar més opositors aprovats que el nombre total de places oferides i que és una.
  
7.3 Torn de promoció interna.
  
7.3.1 Fase de concurs.
  
En la fase de concurs es valoraran, degudament justificats, els mèrits que a continuació es detallen:
  
- Antiguitat del funcionari aspirant en el cos a què pertanya, a raó de 0,10 punts per mes, fins a un màxim de 6,5 punts.
  
- Cursos de formació per a funcionaris homologats per l'IVAP o IMAP, o que tinguen relació amb el lloc de treball i impartits per alguna administració pública, d'acord amb l'escala següent:
  
- Curs de 10 a 25 hores 0,50 punts per curs
  
- Curs de 26 a 50 hores 1 punt per curs
  
- Curs de 51 a 100 hores 2 punts per curs
  
- Curs de més de 100 hores 3 punts per curs
  
7.3.2 Fase d'oposició.
  
Els exercicis de l'oposició seran dos, de caràcter obligatori i eliminatori.
  
Primer exercici: de caràcter obligatori i eliminatori, consistirà a exposar oralment, en un període màxim de 20 minuts, dos temes extrets a sort entre els inclosos en el programa de l'annex II de la convocatòria. La realització de les proves d'aquest exercici serà pública.
  
Si el tribunal aprecia deficiència notòria en l'actuació de l'aspirant, podrà convidar aquest a desistir de continuar l'exercici, així com també a formular preguntes sobre els temes exposats.
  
Segon exercici: de caràcter igualment obligatori i eliminatori, consistent a desenvolupar per escrit, durant un període màxim de tres hores, la redacció d'un informe, amb proposta de resolució, sobre dos supòsits pràctics que plantejarà el tribunal immediatament abans de l'inici de l'exercici, relatius a tasques administratives, la realització de les quals correspon als funcionaris d'aquest grup.
  
Durant el desenvolupament d'aquesta prova, les persones aspirants podran, en qualsevol moment, fer ús dels textos legals, col·leccions de jurisprudència i llibres de consulta amb què acudisquen proveïts.
  
En aquest exercici es valorarà la sistemàtica en el plantejament i formulació de conclusions i el coneixement i adequada explicació de la normativa vigent.
  
7.4 Qualificació torn de promoció interna.
  
7.4.1 La valoració dels mèrits es durà a terme i es farà pública abans d'iniciar els exercicis de l'oposició.
  
7.4.2 En cap cas la puntuació obtinguda en la fase de concurs podrà aplicar-se per superar els exercicis de l'oposició.
  
7.4.3 Els membres del tribunal qualificaran els exercicis de l'oposició, amb una puntuació de 0 a 10 punts cada un, i seran eliminats els aspirants que no arriben a un mínim de 5 punts en cada un d'ells.
  
7.4.4. Les qualificacions s'adoptaran sumant les atorgades pels distints membres del tribunal i dividint el total pel nombre d'assistents d'aquell.
  
7.4.5 La qualificació definitiva es determinarà sumant la mitjana de punts obtinguts en la fase de concurs i en els dos exercicis obligatoris de l'oposició; el tribunal haurà de fer pública la relació d'aprovats, per ordre de puntuació, els quals no podran excedir del nombre de places convocades, que és de dos.
  
Quan pertoque, elevarà la corresponent relació d'aprovats a l'autoritat competent per a fer-ne el nomenament.
  
Vuitena. Relació d'aprovats, presentació de documents i nomenament
  
8.1 Finalitzada la qualificació dels aspirants, el tribunal publicarà la llista amb els tres aprovats i elevarà l'esmentada relació a l'autoritat competent per a fer-ne el nomenament com a funcionaris en propietat.
  
8.2 Els opositors aprovats han de presentar a la Secretaria General de la corporació, en el termini de 20 dies naturals, a partir de la publicació de la llista d'aprovats, els documents acreditatius de les condicions que per a prendre part en les proves s'exigeixen en la base segona, que són:
  
a) Certificat de naixement, que es podrà suplir amb la fotocòpia del document nacional d'identitat (aquest últim haurà de presentar-se junt amb l'original per a compulsar-lo).
  
b) Còpia autenticada o fotocòpia (que haurà de presentar-se junt amb l'original per a compulsar-lo) del títol que es posseïsca, d'entre els exigits en l'apartat 2.1.c, o un justificant d'haver pagat els drets per a la seua expedició. Si aquests documents estan expedits després de la data en què acabà el termini de presentació d'instàncies, s'haurà de justificar el moment en què van concloure els estudis.
  
c) Certificat mèdic expedit pel Servei Territorial de Sanitat d'Alacant, acreditatiu de no patir cap malaltia ni defecte físic que impossibiliten el normal exercici de la funció.
  
d) Declaració de no haver sigut separat, per expedient disciplinari, del servei a l'estat o a l'administració autònoma o local, ni trobar-se inhabilitat per a l'exercici de funcions públiques, i declaració de conducta, segons la Llei 68/1980, d'1 de desembre; tot això amb referència a la data d'acabament dels exàmens.
  
e) Declaració jurada de no trobar-se sotmés a cap causa d'incapacitat específica establida en la legislació vigent i que faça nul el nomenament, d'acord amb el que estableix el Reial Decret Legislatiu 781/1986, de 18 d'abril.
  
f) Els aspirants amb discapacitats han d'acreditar els requisits d'estar afectats per una discapacitat de grau igual o superior al 33% i de ser compatibles amb les funcions pròpies del lloc, mitjançant un certificat expedit pel Centre Base d'Orientació, Diagnòstic i Tractament de la Conselleria de Benestar Social o d'un altre organisme amb igual competència en la matèria.
  
El qui tinga la condició de funcionari públic estarà exempt de justificar documentalment les condicions i els requisits ja demostrats per a obtenir l'anterior nomenament; haurà de presentar el certificat del ministeri, comunitat autònoma, corporació local o organisme públic del qual depenga, acreditant la seua condició i totes les circumstàncies que consten en el seu expedient personal.
  
El qui, en el termini indicat i excepte causes de força major, no presente la documentació o de l'examen d'aquesta es deduïra que no posseeix algun dels requisits assenyalats en la base segona, no podrà ser nomenat funcionari i quedaran anul·lades totes les seues actuacions, sense perjudici de la responsabilitat en què haja pogut incórrer per falsedat en la instància.
  
Una vegada els aspirants proposats hagen formalitzat el que s'ha establit adés, l'òrgan municipal competent efectuarà el nomenament corresponent.
  
Novena. Incidències
  
9.1 El tribunal queda facultat per a resoldre els dubtes que s'hi presenten i prendre els acords necessaris per al bon ordre de l'oposició, en tot el que no preveuen aquestes bases.
  
9.2 La convocatòria, les bases i tots els actes administratius que es deriven d'aquesta i de l'actuació del tribunal, podran ser impugnats pels interessats en els casos i en la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Deu. Legislació aplicable
  
10.1 En tot el que no preveuen aquestes bases, serà aplicable el que disposen la Llei 7/1985, de 2 d'abril, la Llei 30/1984, de 2 d'agost; la Llei 30/1992, de 26 de novembre; el Reial Decret Legislatiu 781/1986, de 18 d'abril, el Reial Decret 364/1995, de 10 de març; el Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana i altres disposicions complementàries vigents.
  
ANNEX I
  
Part primera: dret polític i constitucional.
  
Tema 1. L'estat. Concepte. Elements. Formes d'estat.
  
Tema 2. La divisió de poders. Relacions entre els poders de l'estat.
  
Tema 3. La Constitució espanyola de 1978. Principis generals.
  
Tema 4. Drets i deures fonamentals dels espanyols.
  
Tema 5. La Corona. El poder legislatiu.
  
Tema 6. El Govern i l'administració de l'estat.
  
Tema 7. El poder judicial.
  
Tema 8. Organització territorial de l'estat. Els estatuts d'autonomia, el seu significat.
  
Part segona: dret administratiu.
  
Tema 9. L'administració pública en l'ordenament espanyol. La personalitat jurídica de l'administració pública. Classes d'administracions públiques.
  
Tema 10. Principis d'actuació de l'administració pública. Eficàcia, jerarquia, descentralització, desconcentració i coordinació.
  
Tema 11. Sotmetiment de l'administració a la llei i al dret. Fonts del dret públic. La llei: les seues classes.
  
Tema 12. El reglament: classes. Altres fonts del dret administratiu.
  
Tema 13. L'administrat. Col·laboració i participació dels ciutadans en les funcions administratives. El principi d'audiència a l'interessat.
  
Tema 14. L'acte administratiu. Concepte. Elements.
  
Tema 15. Principis generals del procediment administratiu. Normes reguladores. Dimensió temporal del procediment administratiu; dies i hores hàbils; còmput de terminis. Recepció i registre de documents.
  
Tema 16. Fases del procediment administratiu general. El silenci administratiu.
  
Tema 17. La teoria de la invalidesa de l'acte administratiu. Actes nuls i anul·lables. Convalidació. Revisió d'ofici.
  
Tema 18. Els recursos administratius. Classes. Recurs administratiu previ. Recurs contenciós administratiu. Reclamació economicoadministrativa.
  
Tema 19. Principis generals i classes de contractes administratius. La selecció del contractista. Drets i deures del contractista i de l'administració.
  
Tema 20. Els drets reals administratius. El domini públic. El patrimoni privat de l'administració.
  
Tema 21. La intervenció administrativa en la propietat privada. L'expropiació forçosa.
  
Tema 22. Les formes de l'activitat administrativa. El foment. La policia.
  
Tema 23. El servei públic. Nocions generals. Els modes de gestió dels serveis públics.
  
Tema 24. La responsabilitat de l'administració pública.
  
Part tercera: principis de dret financer.
  
Tema 25. Consideració econòmica de l'activitat financera. El dret financer. Els subjectes de l'activitat financera.
  
Tema 26. La despesa pública i les seues classes. El control de la despesa pública. Idea general de la despesa pública a Espanya.
  
Tema 27. Els ingressos públics: concepte i classes. L'impost. Les taxes fiscals.
  
Tema 28. Principis inspiradors de la Llei General Tributària.
  
Tema 29. El pressupost. Doctrina clàssica i concepcions modernes sobre el pressupost. Idea general del pressupost espanyol.
  
Tema 30. Llei General Pressupostària.
  
Part quarta: administració local.
  
Tema 31. Règim local espanyol. Principis constitucionals.
  
Tema 32. La província en el règim local. Organització provincial. Competències.
  
Tema 33. El municipi. El terme municipal. La població. L'empadronament.
  
Tema 34. Organització municipal. Competències.
  
Tema 35. Règim general de les eleccions locals.
  
Tema 36. Estructures supramunicipals. Mancomunitats. Agrupacions. La comarca.
  
Tema 37. Ordenances i reglaments de les entitats locals. Classes. Procediment d'elaboració i aprovació.
  
Tema 38. Relacions entre ens territorials. Autonomia municipal i tutela.
  
Tema 39. La funció pública local i la seua organització.
  
Tema 40. Drets i deures dels funcionaris públics locals. Incompatibilitats. Règim disciplinari.
  
Tema 41. Drets econòmics dels funcionaris. Drets passius. La Seguretat Social.
  
Tema 42. Els béns de les entitats locals. Règim d'utilització dels de domini públic.
  
Tema 43. Les formes d'activitat de les entitats locals. La intervenció administrativa en l'activitat privada. Procediment d'atorgament de llicències.
  
Tema 44. El servei públic en l'esfera local. Els modes de gestió dels serveis públics. Consideració especial de la concessió.
  
Tema 45. Intervenció administrativa en l'activitat privada.
  
Tema 46. Procediment administratiu local. El registre d'entrada i eixida. Requisits en la presentació de documents. Comunicacions i notificacions.
  
Tema 47. Funcionament dels òrgans col·legiats locals. Convocatòria i ordre del dia. Requisits de constitució. Votacions. Actes i certificats d'acords.
  
Tema 48. Legislació sobre règim del sòl i ordenació urbana: principis inspiradors. Competència urbanística municipal.
  
Tema 49. Instruments de planejament. Procediment d'elaboració i aprovació.
  
Tema 50. Execució dels plans d'ordenació. Sistemes d'actuació urbanística. La classificació del sòl.
  
Tema 51. Intervenció en l'edificació i ús del sòl.
  
Tema 52. Hisendes locals: classificació dels ingressos. Ordenances fiscals.
  
Tema 53. Règim jurídic de la despesa pública local.
  
Tema 54. Els pressupostos locals. Comptabilitat i comptes.
  
ANNEX II
  
Tema 1. L'estat. Concepte. Elements. Formes d'estat.
  
Tema 2. La divisió de poders. Relacions entre els poders de l'estat.
  
Tema 3. Principis d'actuació de l'administració pública. Eficàcia, jerarquia, descentralització, desconcentració i coordinació.
  
Tema 4. El reglament: classes. Altres fonts del dret administratiu.
  
Tema 5. La teoria de la invalidesa de l'acte administratiu. Actes nuls y anul·lables. Convalidació. Revisió d'ofici.
  
Tema 6. Els recursos administratius. Classes. Recurs administratiu previ. Recurs contenciós administratiu. Reclamació economicoadministrativa.
  
Tema 7. Principis generals i classes de contractes administratius. La selecció del contractista. Drets i deures del contractista i de l'administració.
  
Tema 8. La intervenció administrativa en la propietat privada. L'expropiació forçosa.
  
Tema 9. Consideració econòmica de l'activitat financera. El dret financer. Els subjectes de l'activitat financera.
  
Tema 10. La despesa pública i les seues classes. El control de la despesa pública. Idea general de la despesa pública a Espanya.
  
Tema 11. Els ingressos públics: concepte i classes. L'impost. Les taxes fiscals.
  
Tema 12. Principis inspiradors de la Llei General Tributària.
  
Tema 13. El pressupost. Doctrina clàssica i concepcions modernes sobre el pressupost. Idea general del pressupost espanyol.
  
Tema 14. Llei General Pressupostària.
  
Tema 15. Règim general de les eleccions locals.
  
Tema 16. El servei públic en l'esfera local. Els modes de gestió dels serveis públics. Consideració especial de la concessió.
  
Tema 17. Legislació sobre règim del sòl i ordenació urbana: els principis inspiradors. Competència urbanística municipal.
  
Tema 18. Instruments de planejament. Procediment d'elaboració i aprovació.
  
Tema 19. Execució dels plans d'ordenació. Sistemes d'actuació urbanística. La classificació del sòl.
  
Tema 20. Intervenció en l'edificació i ús del sòl.